[Video] Gebou geplunder: Sewe vas‘n Skermskoot uit die video. Die video volg onderaan die berig. Sewe mense is oor die naweek in Johannesburg in hegtenis geneem nadat ŉ video aan die lig gekom het wat wys hoe ŉ gebou in die middestad geplunder word. Luyanda Longwe, woordvoerder van Michael Sun, Johannesburgse burgemeesterskomiteelid vir openbare veiligheid, het Maandag gesê die inhegtenisnemings volg nadat vyf mense Vrydagmiddag by die gebou in Rissikstraat op aanklagte van diefstal en kwaadwillige saakbeskadiging in hegtenis geneem is. “Die stad se uitvoerende burgemeester, Herman Mashaba, het Saterdag ŉ wenk van ŉ inwoner ontvang dat daar weer kriminele aktiwiteite by die gebou is. Die burgemeester het dadelik die Johannesburgse metropolisie in kennis gestel. Die metropolisie het gereageer en die twee verdagtes by dieselfde gebou in hegtenis geneem,” het Longwe gesê. “Die verdagtes was in die proses om die gebou verder te beskadig en boumateriaal te steel. Materiaal soos die metaaldakplate word vermoedelik as skrootmateriaal verkoop.” Longwe het gesê die metropolisie stel ondersoek in of enige van die skrootwerwe betrokke is by die aankoop van gesteelde goedere. Sun het die publiek se optrede geloof wat tot die inhegtenisnemings gelei het. “Dit is weereens ŉ perfekte voorbeeld van hoe op-en-wakker inwoners die polisie kan bystaan om kriminele aktiwiteite tot ŉ einde te bring.” Sun het ook die metropolisie geloof wie se vinnige optrede tot die inhegtenisnemings gelei het. Die verdagtes is in aanhouding by die Johannesburg-Sentraal-polisie en moet binnekort in die hof verskyn.